กองทุนเน็ตจัสมินจ่ายเงินปันผล1,600ล้านบาท
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) เตรียมจ่ายเงินปันผล 0.20 บาท/หน่วย รวม 1,600 ล้านบาท ในวันที่ 4 มี.ค. นี้


7 ก.พ. 2563

นายพรชลิต พลอยกระจ่าง รองกรรมการผู้จัดการ Head of Real Estate &amp; Infrastructure Investment บริษัทหลักทรัพย์จัดการกองทุนรวม บัวหลวง จำกัด หรือ กองทุนบัวหลวง เปิดเผยว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF เตรียมจ่ายเงินปันผลครั้งที่ 20 จากผลการดำเนินงานระหว่างวันที่ 1 ตุลาคม – 31 ธันวาคม 2562 (ไตรมาสที่ 4 ปี 2562) ในอัตราหน่วยลงทุนละ 0.20 บาท คิดเป็นเงินรวมทั้งสิ้น 1,600 ล้านบาท โดยจะปิดสมุดทะเบียนพักการโอนหน่วยลงทุน วันที่ 19 กุมภาพันธ์ 2563 เพื่อจ่ายเงินปันผลให้กับผู้ถือหน่วยลงทุนตามกำหนด วันที่ 4 มีนาคม 2563 นี้
สำหรับผลการดำเนินงานของ JASIF ไตรมาสที่ 4 ปี 2562 มีรายได้รวม 1,957.77 ล้านบาท เพิ่มขึ้น 33.84% จากไตรมาสเดียวกันของปีก่อน และเพิ่มขึ้น 32.17% จากไตรมาสก่อนหน้า รายได้จากการลงทุนสุทธิ 1,696.76 ล้านบาท เพิ่มขึ้น 23.93% จากไตรมาสเดียวกันของปีก่อน และเพิ่มขึ้น 23.77% จากไตรมาสก่อนหน้า มูลค่าทรัพย์สินสุทธิ (NAV) ณ วันที่ 31 ธันวาคม 2562 เท่ากับ 87,006.23 ล้านบาท หรือคิดเป็น 10.8757 บาทต่อหน่วย
ส่วนทั้งปี 2562 มีรายได้รวม 6,399.07 ล้านบาท เพิ่มขึ้น 9.46% จากปี 2561 โดยมาจากรายได้ค่าเช่าทรัพย์สินเส้นใยแก้วนำแสง 6,354.51 ล้านบาท เพิ่มขึ้น 9.29% และจากดอกเบี้ยรับ 44.56 ล้านบาท เพิ่มขึ้น 41.69% ขณะที่รายได้จากการลงทุนสุทธิ ทั้งปี 2562 อยู่ที่ 5,816.73 ล้านบาท เพิ่มขึ้น 6.63% กำไรสุทธิที่ยังไม่เกิดขึ้นจากเงินลงทุน 4,899.83 ล้านบาท การเพิ่มขึ้นในสินทรัพย์สุทธิจากการดำเนินงานเท่ากับ 10,716.56 ล้านบาท หรือ เพิ่มขึ้น 110.16% จากปีก่อน